Uncategorized – africanus skepticus
2015-06-26 2015-06-22 Uncategorized 1 Kommentaar ChristenskapDie verledeGeloof
Losing my religion – Deel 2
Daar was 'n tyd gewees wat ons as familie glad nie kerk toe gegaan het nie. Geen groot aankondiging of rede gegee nie. Lewe het maar voortgegaan soos normaal, behalwe dat ons net nie meer Sondae die kerk uitstappie gedoen het nie. Die "paw-paw het die fan gestrike" toe ons een jaar vir my grootouers (aan my pa se kant) in Namibië gekuier het. Hierdie oupa en ouma was geweldig gelowig en konserwatief. Soos dit maar van die familie verwag is, het ons op die Sondag met ons kuier saam kerk toe gegaan. Na dit het oupa 'n bietjie met ons gesels oor die kerk en kategete.
Die woord kategete was vir ons baie vreemd. Ek kan nie onthou of dit ek of my suster was nie, maar toe ons vra wat dit beteken, het my oupa agterdogtig geraak. Met groot bekommernis vra hy toe of ons kerk toe gaan en uit onskuld toe natuurlik nee gesê. Ek kan nie presies onthou wat daarna gebeur het nie, maar die grootmense het binne die huis gesels terwyl ek en my suster buite gespeel het. Van daar af was ons weer baie nou betrokke by die kerk. Ons was so betrokke dat ek, nadat ek my belydenis van geloof op 17 afgelê het, in Matriek die graad 5 kategete klas aangebied het. Ek as 18 jarige het 11 jariges oor die Here en sy kerk geleer.
Daar was 'n oomblik, aan die einde van Matriek toe ek my toekomstige loopbaan moes oorweeg, wat ek amper die besluit geneem het om vir predikant te studeer. Gelukkig het die finansiële aspek van hierdie loopbaan keuse nie baie rooskleurig gelyk nie, en so het ek iets toe anders gekies.
2015-06-24 2015-06-22 Uncategorized Lewer kommentaar Die verledeGeloof
Losing my religion – Deel 1
Hierdie is die begin lirieke van R.E.M se "Losing my religion". Ek kan nie regtig sê dat ek ooit 'n groot aanhanger van hulle was nie, alhoewel hulle so nou en dan 'n treffer vorendag mee gekom het. Ek reken dit het grootliks te doen met die feit dat hulle musiek geproduseer het voordat ek my eie finansiële besluite kon neem.
Dis een ding van kind wees; jy droom van al die goed wat jy vir jouself gaan kry sodra jy in beheer is. Sodra jy jou eie geld verdien. Wanneer jy egter in die volwasse wêreld leef waar jy, nie net vir jouself maar ook vir ander verantwoordelik is, die lewe baie meer ingewikkeld word.
Ek reken ek het in redelike algemene omstandighede groot geword. Ouers was konserwatief, maar niks wat nie die norm vir die Wes-Transvaal gedurende die 80's en 90's was nie.
Daar is seker 'n paar goed wat dalk uitstaan:
• My pa was betrokke in 'n insident, by die myn waar hy gewerk het, waar hy amper die gebruik van sy voet in 'n rotsstorting verloor het. Die dokters kon wel die voet red, maar my pa wat 'n geesdriftige sportman was, kon glad nie meer die aktiewe leefstyl voor die geval handhaaf nie.
• My ouers was gedurende die vroeë 90's deel van die verregse Afrikaner Weerstand Beweging of te wel AWB. Hierdie was ter voorbereiding vir die komende slagting wat die swart/rooi gevaar sou bring wanneer hulle aan bewind sou kom. Dit het gelukkig nooit in iets drasties verander nie. Behalwe vir geheime vergaderings en kampe oor naweke (hier het ons opleiding ontvang oor hoe ons sou oorleef vir wanneer burger oorlog sou uitbreek) het dit nie my lewe ontwrig nie.
Ons het nooit regtig gesit en gesels oor hoekom my ouers wel besluit het om die AWB verlaat nie. Wat ek wel weet is, as gevolg van ander gesprekke, dat dit daarop neer gekom het die familie se veiligheid 'n faktor was.
• My ma was in 1987 met Lupus gediagnoseer. Dit het later veroorsaak dat sy medies ongeskik vir werk verklaar was en dus die rol as huisvrou moes betree. Die siekte het tot geweldige hoë mediese kostes gelei . My ma het later, as indirekte gevolg van die siekte en die omstandighede wat daarop gelei het, 'n depressie lyer geword. Sy het op twee geleenthede haar eie lewe probeer neem.
Dis nie altyd maklik om te sê hoe 'n spesifieke gebeurtenis 'n persoon op hierdie of daardie manier gevorm het nie. Dat dit wel my gevorm het, is daar geen twyfel nie.